I den sydspanske by Fuengirola bruger danske Michaela Lintrup op til ti timer om dagen på at få succes i en ellers mandepræget verden

-Det er mit ansvar som terrorist at nedlægge så mange fjender som muligt med min AK47, siger Michaela Lintrup i et interview med 'Alt for Damerne'.

Michaela er ikke terrorist i den virkelige verden, men i eSport universet er hun.

Hun er nemlig professionel Counter-Striker, og én ud af fem spillere på holdet Team Secret.

Holdet består af kvinder, der spiller mod kvinder, men Michaelas drøm er en dag at konkurrere mod mænd.

Skolen må vente

Mens den 19-årige sønderjydes jævnaldrende havde travlt med skolearbejdet, tog hun selv valget om at droppe ud af handelsskolen for et år siden for at forfølge sin drøm om at vinde Counter-Strike turneringer med præmier i millionklassen. Og hun er godt på vej.

- Jeg er en del af verdens bedste kvindelige Counter-Strike hold. Vi har vundet alt, hvad der er at vinde det sidste år, fortæller Michaela, der lever godt af sin eSport - både i form af sponsorater og præmiepenge.

- Jeg elsker at spille, så hvorfor skulle jeg smide alt det på gulvet på grund af skolen?

Selvom Counter-Strikeren ikke vil fortælle, hvor meget hun tjener om måneden, fortæller hun til 'Alt for Damerne', at den største præmiesum, hun vandt sammen med sit hold, var på 15.000 dollars svarende til 105.000 danske kroner.

Måtte ikke spille med storebror

Og hvordan bliver en ung pige fra Sønderjylland så lige pludselig en del af verdens bedste kvindelige Counter-Strike-hold?

Det hele startede, da hendes bror ikke ville lade hende være med, når han spillede Counter-Strike. Så hun købte sin egen computer, hvorefter interessen tog fart.

Uden at vide det, havde pigerne på holdet Team Secret holdt øje med Michaelas præstationer over længere tid, og en dag tog de kontakt til hende, og spurgte, om hun ville spille en kamp for dem.

- Nu er jeg en fast del af Team Secret, som vi hedder. Vi mødes seks gange om året til konkurrencer i hele verden, hvor tusinder af tilskuere kigger med. Resten af tiden sidder vi derhjemme hver for sig og træner som et hold online, fortæller Michaela, der bor i Sydspanien med sin kæreste.

Fra søndag til torsdag spiller hun op mod 10 timer om dagen.